# מדריך למשתמש עבור טלפון סלולרי BlindShell Classic 2

BlindShell Classic 2 הוא טלפון מקשים לאנשים עם לקות ראייה ועיוורון. הטלפון מתופעל באמצעות לוח המקשים הפיזי או על ידי פקודות קוליות. המשוב מתקבל על-ידי מנוע הדיבור המובנה, הרטט ואותות אקוסטיים.

הערה חשובה: מומלץ לא לתת לסוללה של הטלפון להתרוקן לחלוטין, כי ייתכן שהמכשיר לא יצליח להיטען כלל אחר-כך. במקרה כזה, יש להשאיר את הטלפון מחובר למטען למשך שעות אחדות, לאחר-מכן, המכשיר אמור להתחיל להיטען מחדש.

אין להשאיר סוללה מרוקנת בתוך הטלפון לפרק זמן ארוך, כדי לא לגרום נזק לסוללה. למקרה כזה אין כיסוי במסגרת האחריות על המכשיר. מומלץ להוציא את הסוללה מתוך הטלפון אם אין בכוונתנו לעשות בו שימוש במשך יותר משבוע.

# הכרת המכשיר

## תכולת האריזה

* טלפון מסוג BlindShell Classic 2.
* הסוללה – מבנה מלבני שטוח.
* אוזניות – בקצה אחד ישנו מחבר 3.5 מ"מ (jack) ובקצה האחר ישנן שתי אוזניות.
* מטען קירUSB סטנדרטי:

כניסת מתח (input) 100V~240V AC, 50/60Hz, יציאת מתח (output) 4.7V-5.3V DC 0-2A.

* כבל USB – כבל USB type-C ל- USB Type-A.
* מעמד טעינה – מעמד לטעינת הטלפון עם מדבקה הכלולה באריזה המאפשרת להדביק את המעמד למקום אחד, כדי שלא יזוז.
* שלוש (x3) תגיות NFC – מדבקות לתיוג חפצים אשר ניתן לקרא בעזרת יישום בטלפון.
* Lanyard – רצועת נשיאה לטלפון בעלת וו המסייע בהשחלת הרצועה דרך חור התלייה.

## תיאור המכשיר

### חלקו הקדמי של הטלפון

להלן תיאור הטלפון בחלקו הקדמי, באותו סדר מלמעלה ועד למטה:

* האפרכסת – פס בולט מעל מסך הטלפון המשמש כרמקול במהלך שיחת טלפון.
* מסך LCD – צג בעל מגע חלק עליו מופיע המידע.
* לוח המקשים – לוח כפתורים אלפאנומרי המשמש לתפעול הטלפון ולהזנת אותיות ומספרים.
* מיקרופון – ממוקם על לוח המקשים בין הכפתורים ומשמש כקלט קולי.
* רמקול – פס בולט מתחת ללוח מקשי הטלפון המשמש כפלט קול ושמע.

### חלקו האחורי של הטלפון

להלן תיאור החלקים התפקודיים הממוקמים בחלקו האחורי העליון של הטלפון:

* מצלמה – מוקפת בהדגשה הניתנת למישוש. משמשת עבור יישומים המחייבים מצלמה לתפעולם.
* הפלאש – ממוקם בתוך חריץ עגול בצדה השמאלי של המצלמה. מסייע למצלמה במצבי תאורה חלשים.
* כפתור חירום (SOS) – כפתור עגול הממוקם מתחת למצלמה. משמש במצבי חירום להתקשרות עם איש קשר שהוגדר מראש.

### דפנות הטלפון

להלן החלקים הממוקמים בדופן העליונה של הטלפון:

* בפינה השמאלית ממוקם שקע אוזניות.
* בפינה הימנית ממוקם פנס לד.

להלן החלקים הממוקמים בדופן התחתונה של הטלפון:

* בפינה השמאלית ממוקמים שני חורים עבור השחלת רצועת נשיאה.
* במרכז ממוקם מחבר USB Type-C, המשמש עבור טעינת הטלפון וחיבורו למחשב.
* בפינה הימנית ממוקם חריץ הפתיחה של הטלפון המשמש להסרת המכסה האחורי מהמכשיר.

כאשר הטלפון אינו בתוך הנרתיק, נמצא בדופן השמאלי העליון, לחצן אחד המשמש להגברה והנמכה של פלט הקול והשמע. כאשר הטלפון נמצא בתוך הנרתיק, שני לחצנים נפרדים ממוקמים בדופן השמאלי העליון המשמשים לאותה מטרה.

במרכז הדופן הימני של הטלפון ממוקם לחצן פעולה המשמש לפתיחת רשימת היישומים המועדפים והפעלת שליטה קולית.

## הסרת המכסה האחורי

להסרת המכסה האחורי של הטלפון, יש לנעוץ את הציפורן אל תוך חריץ הפתיחה הממוקם בפינה הימנית בדופן התחתונה של הטלפון ולמשוך את המכסה האחורי מהמכשיר. יש לוודא שכל פינות הטלפון מכוסות כאשר מרכיבים את המכסה בחזרה.

## הכנסת כרטיס סים, כרטיס הזיכרון SD והסוללה

להכנסת כרטיס הסים , כרטיס הזיכרון SD או הסוללה, יש להסיר תחילה את המכסה האחורי של הטלפון, החושף מגירה מלבנית וחלולה המיועדת לסוללה. כמו-כן, המגירה מכילה גם חריצים עבור כרטיסי סים וזיכרון.

### הכנסת כרטיס סים

בתוך מגירת הסוללה של הטלפון ישנם שני חריצים המיועדים לכרטיסי מיקרו סים. לצידם מימין, ישנו חריץ עבור כרטיס זיכרון SD. להכנסת כרטיס סים, יש למקם אותו באופן כזה שהמגעים יפנו כלפי מטה, והקצה המשופע יהיה הפינה השמאלית העליונה. לאחר מכן יש להחליק את הכרטיס לתוך החריץ.

### הוצאת כרטיס סים

כדי להוציא כרטיס סים מתוך החריץ, יש למקם את קצה האצבע בפינת הכרטיס, ללחוץ אותו כלפי מטה ולהחליק את האצבע עם הכרטיס סים החוצה.

### הכנסת כרטיס זיכרון SD

החריץ המיועד לכרטיס הזיכרון SD ממוקם בחלקה העליון של מגירת הסוללה. יש להכניס את הכרטיס כאשר המגעים פונים כלפי מטה ולהחליקו לתוך החריץ. אם מורגשת מעט התנגדות, יש ללחוץ עליו קלות. כאשר הכרטיס יושב בתוך החריץ, יישמע קליק.

### הוצאת כרטיס זיכרון SD

כדי להוציא את כרטיס הזיכרון SD, יש ללחוץ עליו עד שיישמע קליק המאשר שהשתחרר. לאחר מכן, יש להחליקו החוצה.

### הכנסת הסוללה

יש לאתר את החריץ בפינת הסוללה. יש להחזיק את הסוללה כך שהחריץ פונה לפינה הימנית העליונה של המגירה. יש להחליק את הסוללה מלמעלה למטה אל תוך המגירה שלה; היא אמורה להיכנס בנוחות.

### הוצאת הסוללה

כדי להוציא את הסוללה מתוך המגירה, יש להשתמש בבליטה הממוקמת בפינה הימנית של הסוללה ולמשוך את הסוללה כלפי מעלה.

## טעינת הטלפון

ניתן לטעון את הטלפון בעזרת כבל USB או מעמד טעינה. לטעינה במעמד יש לחבר כבל USB Type C לשקע המעמד הממוקם בחלקו האחורי התחתון של מעמד הטעינה. יש להניח את הטלפון בתוך המעמד כאשר חלקו הקדמי פונה אלינו ושקע ה-USB של הטלפון פונה כלפי מטה.

## הדלקת הטלפון

כדי להדליק את הטלפון, יש ללחוץ לחיצה ארוכה על כפתור "אחורה". הטלפון ישמיע מנגינת התחלה ויכריז בקול כאשר מוכן להפעלה. הרישום לרשת הסלולרית עשוי להימשך עד דקה לאחר שהמכשיר נדלק.

# תפעול המכשיר

## עוצמה

כאשר הטלפון אינו בתוך הנרתיק, כפתור עוצמת הקול הוא לחצן אחד הנמצא בדופן השמאלי העליון. לחיצה בחלקו העליון תגביר את העוצמה ולחיצה בחלקו התחתון תנמיך את העוצמה. כאשר הטלפון נמצא בתוך הנרתיק, שני לחצנים נפרדים ממוקמים על הנרתיק בדופן השמאלי העליון. להגברת העוצמה יש ללחוץ על הלחצן העליון ולהנמכת העוצמה יש ללחוץ על הלחצן התחתון.

## ניווט

כפתורי הניווט ממוקמים במרכז, מעל לוח המקשים ומשמשים לניווט בין תפריטי הטלפון ורשימות הפריטים.

### ניווט בין תפריטים או רשימות פריטים

התנועה בתוך התפריטים ורשימות הפריטים היא מעגלית, כך שכאשר מגיעים לפריט האחרון ברשימה, הפריט הבא יהיה הראשון ברשימה. חזרה אחורנית כאשר עומדים על הפריט הראשון ברשימה, תעביר לפריט האחרון ברשימה, וכן הלאה. בהגיעך לפריט הראשון או האחרון, יישמע צפצוף.

ניווט בתוך תפריט או רשימת פריטים:

* כדי לעבור לפריט הבא, יש ללחוץ על כפתור "מטה".
* כדי לעבור לפריט הקודם, יש ללחוץ על כפתור "מעלה".
* כדי להיכנס לתפריט או לבחור פריט, יש ללחוץ על כפתור האישור.
* כדי לצאת מהתפריט הנוכחי או מפריט ברשימה, יש ללחוץ על כפתור "אחורה".

טיפ: כדי לדלג לפריט הראשון בתפריט, יש ללחוץ לחיצה ארוכה על כפתור "מעלה". כדי לדלג לפריט האחרון, יש ללחוץ לחיצה ארוכה על כפתור "מטה". קיימת אפשרות לדלג היישר לפריט מסויים בתוך התפריט על-ידי הקשה על הספרה או הספרות המשוייכות לאותו פריט בלוח המקשים.

### חיפוש

ברשימת פריטים ארוכה, ייתכן שהפריט האחרון יהיה "חיפוש". כדי להגיע היישר אליו, יש ללחוץ על כפתור "מעלה" בזמן שהנך נמצא בפריט הראשון ברשימה.

### כפתור "מטה"

כפתור "מטה" הינו בצורת קו דק הממוקם במרכז שורת הכפתורים השנייה, מעל לוח המקשים. להלן הפעולות שניתן לבצע בעזרת לחיצה על כפתור זה:

* מעבר לפריט הבא בתוך תפריט.
* מעבר לתו הבא בזמן כתיבת הודעה או הזנת מלל אחר.
* פתיחת התפריט הראשי מתוך המסך הראשי.

### כפתור "מעלה"

כפתור "מעלה" הינו בצורת קו דק הממוקם במרכז שורת הכפתורים הראשונה, מתחת למסך הטלפון. להלן הפעולות שניתן לבצע בעזרת לחיצה על כפתור זה:

* מעבר לפריט הקודם בתוך תפריט.
* מעבר לתו הקודם בזמן כתיבת הודעה או הזנת מלל אחר.
* פתיחת התפריט הראשי מתוך המסך הראשי.

### כפתור "אישור"

כפתור האישור הינו עיגול בצבע ירוק הממוקם בשורת הכפתורים השנייה, בצדה השמאלי, מעל לוח המקשים. להלן הפעולות שניתן לבצע בעזרת לחיצה על כפתור זה:

* כניסה לתוך תפריט, בחירת פריט, אישור פעולות ומענה לשיחות.
* פתיחת התפריט הראשי מתוך המסך הראשי.

### כפתור "אחורה"

כפתור "אחורה" הינו אלכסון בצבע אדום הממוקם בשורת הכפתורים השנייה, בצדה הימני, מעל לוח המקשים. להלן הפעולות שניתן לבצע בעזרת לחיצה על כפתור זה:

* חזרה בתפריט, ביטול פעולות, דחיית שיחה או סיום שיחה.
* בזמן כתיבת הודעה או הזנת מלל אחר, לחיצה על כפתור זה תמחק את התו הקודם. לחיצה ארוכה תמחק את הכל.
* לחיצה ארוכה על כפתור זה מכל מקום שהוא, תחזיר לתפריט הראשי של הטלפון.

## כפתורי פעולה

כפתורים אלו מבצעים את אותן פעולות ייעודיות מכל תפריט בטלפון.

### כפתור פעולה שמאלי

כפתור הפעולה השמאלי הינו עיגול הממוקם בשורת הכפתורים הראשונה, בצדה השמאלי, מתחת למסך הטלפון. הוא משמש להצגת מידע אודות מצב הטלפון, כמו לדוגמא, שעה ותאריך, עוצמת הסוללה, מידע אודות רשתות, או הודעות שלא נקראו.

### כפתור פעולה ימני

כפתור הפעולה הימני הינו עיגול הממוקם בשורת הכפתורים הראשונה, בצדה הימני, מתחת למסך הטלפון. הוא משמש להקראה חוזרת. לחיצה ארוכה תאיית את מה שכתוב על המסך.

### כפתור פעולה בדופן הטלפון

במרכז הדופן הימני של הטלפון ממוקם כפתור פעולה ארוך, אשר מבצע את הפעולות הבאות:

* לחיצה תפתח את רשימת היישומים המועדפים.
* לחיצה ארוכה תפעיל את הסיוע הקולי.
* בזמן כתיבת הודעה או הזנת מלל אחר, לחיצה ארוכה תפעיל את ההכתבה הקולית.

## לוח מקשי המספרים

לוח מקשי המספרים מורכב מארבעה שורות של כפתורים קמורים. השורה הראשונה מכילה את כפתורי הספרות אחת, שתיים ושלוש. השורה השניה מכילה את כפתורי הספרות ארבע, חמש ושש. השורה השלישית מכילה את כפתורי הספרות שבע, שמונה ותשע. השורה הרביעית והאחרונה, מכילה את כפתור הכוכבית, כפתור הספרה אפס וכפתור הסולמית המשמש גם כסימן ספרה.

### כפתור הכוכבית

כפתור הכוכבית ממוקם בצדה השמאלי של השורה התחתונה בלוח מקשי המספרים. לחיצה ארוכה על כפתור הכוכבית תנעל את הטלפון. לחיצה ארוכה נוספת, תבטל את הנעילה. ניתן לבטל אפשרות זו בתפריט ההגדרות.

### כפתור הסולמית

כפתור הסולמית ממוקם בצדה הימני של השורה התחתונה בלוח מקשי המספרים. לחיצה ארוכה תפתח תפריט "פרופיל צלילים" (שקט, צלצול ורטט, מצב טיסה).

## הזנת מלל

### הזנת מלל באמצעות לוח מקשי המספרים

בזמן כתיבת הודעה או הזנת מלל אחר, לוח מקשי המספרים משמש להזנת מלל, ספרות וסימנים מיוחדים. כל כפתור, מלבד כפתור הסולמית, מכיל קבוצת תווים. לחיצה על הכפתור המתאים מספר פעמים ברצף תעבור מעגלית בין התווים באותה קבוצה.

לדוגמא, כפתור הספרה שתיים מכיל את האותיות הלועזיות A, B, C ובעברית ד, ה, ו, ואת הספרה שתיים. לכתיבת האות B (ה בעברית), יש ללחוץ פעמיים. לכתיבת הספרה שתיים, יש ללחוץ ארבע פעמים או לחיצה ארוכה.

* כפתור הספרה אחת מכיל סימני פיסוק וסימנים מיוחדים.
* כפתור הכוכבית מכיל את יתר הסימנים המיוחדים.
* כפתור הספרה אפס מכיל את הספרה אפס ורווח.
* כפתור הסולמית משנה את מצב האותיות מקטנות לגדולות ולהפך וכן מחליף בין מקלדת המספרים לאלפאנומרית.
* לחיצה ארוכה על כפתור הסולמית מציגה את פריסות המקשים (שפות קלט) האפשריות, שאחת מהן היא סמלי הבעה (אימוג'י). למעבר בין הפריסות, יש להשתמש בכפתורים "מעלה" ו"מטה" וללחוץ על כפתור האישור לבחירת הפריסה הרצויה.
* למעבר בתוך המלל, יש ללחוץ על הכפתורים "מטה" או "מעלה". כדי לבחור באפשרות של מעבר בין תווים או מעבר בין מילים, יש ללחוץ על כפתור הפעולה השמאלי.

טיפ: בסיום כתיבת תו מסויים נשמע צליל של קליק לאחר השהייה קצרה ולאחריו ניתן להמשיך בהקלדת התו הבא. כדי לכתוב באופן רציף ומהר יותר, ניתן ללחוץ על כפתור "מטה" מיד לאחר הקלדת התו, שיאפשר הקלדת תו נוסף מיד לאחריו ללא המתנה לצליל הקליק.

### הזנת מלל על-ידי הכתבה קולית

בזמן כתיבת הודעה או הזנת מלל אחר, ניתן להפעיל את ההכתבה הקולית על-ידי לחיצה על כפתור הפעולה שממוקם בדופן הימני של הטלפון. ניתן להתחיל את הכתבת המלל לאחר הישמע הצפצוף. אחרי כל קטע מוכתב המכשיר ירטוט קלות. ברגע זה ניתן יהיה לסיים את ההכתבה על-ידי לחיצה על כפתור האישור, כפתור "אחורה", או כפתור הפעולה שבדופן הטלפון. אם במשך מספר שניות לא מוכתב מלל, ההכתבה הקולית תסתיים אוטומטית.

### עדכון השעה

לעדכון השעה ביישומים כגון שעון מעורר, לוח שנה או בהגדרות הטלפון, יש להזין את ארבע הספרות המייצגות את השעה הרצויה בעזרת לוח מקשי המספרים. צמד הספרות הראשון מייצג את השעות וצמד הספרות השני מייצג את הדקות.

## שליטה קולית

ניתן לשלוט במכשיר הטלפון גם באמצעות פקודות קוליות ולא רק על-ידי שימוש בלוח המקשים. להפעלת השליטה הקולית, יש ללחוץ על כפתור הפעולה שבדופן הימני של המכשיר. לאחר הישמע צפצוף, ניתן להתחיל בהכתבת הפקודה. ניתן להשתמש בשליטה הקולית עבור הפונקציות הבאות:

* פתיחת כל יישום על-ידי אמירת שמו. לדוגמא, לפתיחת יישום ההודעות, יש להפעיל את השליטה הקולית ולומר "הודעות".
* חיוג לאיש קשר מרשימת אנשי הקשר. לדוגמא, כדי להתקשר לאיש קשר בשם מיכאל, יש להפעיל את השליטה הקולית ולומר "התקשר למיכאל".
* כתיבת הודעה לנמען מרשימת אנשי הקשר. לדוגמא, כדי לכתוב הודעה למיכאל, יש להפעיל את השליטה הקולית ולומר "שלח הודעה למיכאל". לאחר מכן, ניתן להזין את המלל על-ידי הקלדה באמצעות לוח המקשים או להשתמש בהכתבה הקולית.

## כפתור החירום (SOS)

לחיצה ארוכה על כפתור החירום (SOS) תיזום שיחה לאיש קשר שהוגדר מראש לעת חירום. אם לא הוגדר איש קשר עבור כפתור החירום, ניתן יהיה לעשות זאת על-ידי לחיצה ארוכה על כפתור החירום, שיפתח תפריט להגדרתו.

## העברת קובץ מהמחשב למכשיר הטלפון BlindShell

### מערכת חלונות (Windows)

יש להתייחס למכשיר הטלפון כהתקן חיצוני. ניתן להעתיק קבצים באמצעות כל יישום מנהל קבצים אחר מהמחשב אל הטלפון. אם המחשב לא מזהה את ההתקן, יש להתקין את העדכונים האחרונים ולוודא שקיים מנהל התקן (דרייבר) MTP.

### מערכת הפעלה אפל

כדי להעתיק קבצים מהתקן מק (Mac) אל מכשיר הטלפון, יש צורך בהתקנת תוכנה להעברת קבצי אנדרואיד. ניתן להוריד תוכנה זו דרך הלינק הבא: <https://www.android.com/filetransfer/>.

### מערכת הפעלה לינוקס (Linux)

במערכת זו המחשב אמור לזהות באופן אוטומטי את מכשיר הטלפון. יש להעתיק קבצים אל הטלפון באמצעות יישום מנהל קבצים.

# פונקציות מכשיר BlindShell

## המסך הראשי

המסך הראשי הינו נקודת המוצא לשימוש במכשיר הטלפון. במסך הראשי ניתן לראות את השעה הנוכחית, מידע מתומצת המרכז הודעות שלא נקראו, שיחות שלא נענו, וכולי, במידה והיו כאלו. ניתן לבצע את הפעולות הבאות מתוך המסך הראשי:

* לפתיחת התפריט הראשי, יש ללחוץ על כפתור האישור או על הכפתורים "מטה" או "מעלה".
* לביצוע חיוג, יש להקיש בלוח המקשים את מספר הטלפון ולאחר-מכן יש ללחוץ על כפתור האישור.
* להפעלת חיוג מהיר, יש ללחוץ לחיצה ארוכה על המספר שהוגדר מראש עבור מטרה זו. אם לא הוגדר, הלחיצה הארוכה תפתח תפריט להגדרתו.
* לפתיחת "היסטוריית שיחות", יש ללחוץ לחיצה ארוכה על כפתור האישור.
* לחזרה למסך הראשי מכל מקום בטלפון, יש ללחוץ לחיצה ארוכה על כפתור "אחורה".

## חיוג

התפריט "חיוג" מאפשר לבצע שיחות לאנשי קשר מהרשימה או לחייג מספרי טלפון. ניתן למצא בו את היסטוריית השיחות, נתונים סטטיסטיים והגדרות מספרים חסומים.

### מענה לשיחה נכנסת

* כדי לענות לשיחה נכנסת, יש ללחוץ על כפתור האישור.
* כדי לדחות או לסיים שיחה, יש ללחוץ על כפתור "אחורה".

### הכרזת שם המתקשר

להכרזה על שם המתקשר יש ללחוץ על כפתור הפעולה הימני. ניתן להפעיל את ההכרזה האוטומטית בתוך הגדרות "פלט קולי".

### חיוג לאיש קשר

בתוך תפריט "אנשי קשר" ניתן למצא את רשימת אנשי הקשר. כדי לחייג לנמען הנבחר מתוך הרשימה, יש ללחוץ על כפתור האישור. לאיתור מהיר של איש קשר מסויים, יש להקיש את האות הראשונה של שמו כדי להציג את רשימת השמות המתחילים באותה אות.

### חיוג מספר

תפריט "חיוג" מכיל את הפריט "חיוג מספר" בו ניתן להקיש מספרים. יש להקיש את מספר הטלפון וללחוץ על כפתור האישור כדי לחייג לנמען.

### היסטוריית השיחות

התפריט "היסטוריית השיחות" מכיל את כל השיחות הנכנסות והיוצאות ואת פרטיהן. בחירת פריט על-ידי לחיצה על כפתור האישור תפתח תפריט עם האפשרויות הבאות:

* חיוג לאיש הקשר או למספר הטלפון.
* כתיבת הודעה.
* מידע על משך השיחה.
* שמירה כאיש קשר חדש (אם לא נשמר עדיין).
* הוספה אל איש קשר קיים (אם לא נשמר עדיין).
* חסימת מספר.
* מחיקה מההסטוריה.
* מחיקת כל ההסטוריה – תמחק את כל השיחות מהסטוריית השיחות.

### סטטיסטיקת שיחות

תפריט "סטטיסטיקת שיחות" מכיל רשימה של נתונים סטטיסטיים של השיחות מהחודש האחרון. הפריט האחרון מאפשר להגדיר את "יום תחילת המחזור החודשי", שהוא היום בחודש שבו מתחיל התיעוד הסטטיסטי.

### מספרים חסומים

התפריט "מספרים חסומים" מכיל רשימה של אנשי קשר ומספרי טלפון המנועים מהתקשרות למכשיר שלכם. ניתן להוסיף אנשי קשר או מספרי טלפון חסומים חדשים בתפריט "הוספת מספר חסום". כדי לבטל חסימה של איש קשר או מספר טלפון מהרשימה, יש לבחור בו ולאשר את הפעולה על-ידי לחיצה על כפתור האישור.

### הקלטת שיחה

כדי להקליט שיחת טלפון, יש ללחוץ על כפתור האישור במהלך שיחת טלפון פעילה ולבחור ב"תחילת הקלטת שיחה". כדי להפסיק את ההקלטה, יש ללחוץ על כפתור האישור ולבחור "הפסקת הקלטת שיחה". שיחת הטלפון המוקלטת נשמרת בתוך תיקיית BlindShell/recordings ואפשר למצא אותה בתוך "רשימת הקלטות" של יישום ה"רשמקול".

### הפעלת הרמקול במהלך שיחת טלפון

כדי להפעיל את הרמקול, יש ללחוץ על כפתור האישור במהלך שיחת טלפון פעילה ולבחור "הפעלת רמקול" מתוך התפריט. כדי לכבות את הרמקול, יש ללחוץ על כפתור האישור ולבחור "כיבוי רמקול". ניתן להפעיל רמקול אוטומטי בתוך הגדרות "צלילים" של המכשיר.

### השתקת המיקרופון במהלך שיחת טלפון

כדי להשתיק את המיקרופון, יש ללחוץ על כפתור האישור במהלך שיחת טלפון פעילה ולבחור "השתקת מיקרופון" מתוך התפריט. לביטול ההשתקה יש ללחוץ על כפתור האישור ולבחור ב"ביטול השתקת המיקרופון".

### מענה לשיחה נכנסת נוספת

כאשר שיחה נכנסת במהלך שיחה פעילה נשמעים צפצופים. יש ללחוץ על כפתור הפעולה הימני כדי להכריז על שם המתקשר של השיחה הנכנסת הנוספת. יש ללחוץ על כפתור האישור כדי לענות לשיחה זו ולהעביר להמתנה את השיחה המתנהלת כעת. כדי לסיים את השיחה הפעילה, יש ללחוץ על כפתור "אחורה".

## הודעות

תפריט "הודעות" מאפשר לכתוב הודעות למספרי טלפון או לאנשי קשר ברשימה ומכיל הודעות נכנסות ויוצאות מן העבר, טיוטות והגדרות לשליחת הודעות.

שימו לב: במהלך כתיבת הודעה, יש ללחוץ על כפתור הפעולה הימני להקראה חוזרת של ההודעה כולה ולקבלת מידע על מספר התווים שנותרו עד להודעה הבאה.

### כתיבת מסרון (SMS) לנמען

בחירה בתפריט "כתיבת הודעה לאיש קשר" תפתח את רשימת אנשי הקשר. יש לעבור על הרשימה ולבחור את הנמען הרצוי על-ידי לחיצה על כפתור האישור. יש להזין את מלל ההודעה וללחוץ על כפתור האישור לשליחתה.

### כתיבת הודעה (SMS) למספר טלפון

בחירה באפשרות "כתיבת הודעה למספר" תפתח תפריט עם האפשרויות הבאות:

* מספר – יש להזין את מספר הטלפון של הנמען.
* מלל – יש להזין את מלל ההודעה.
* שליחת הודעה – יש לבחור באפשרות זו כדי לשלוח את ההודעה.

### כתיבת הודעה (SMS) למספר נמענים

בחירה באפשרות "כתיבת הודעה למספר נמענים" תפתח תפריט עם האפשרויות הבאות:

* נמענים – ניתן להוסיף מספר נמענים להודעה על-ידי בחירה ב"הוספת נמען". למחיקת הנמען מהרשימה, יש לבחור בו וללחוץ על כפתור האישור.
* מלל – יש להזין את מלל ההודעה.
* שליחת הודעה – יש לבחור באפשרות זו כדי לשלוח את ההודעה.

### שיחות

תפריט "שיחות" מכיל את כל ההודעות הנכנסות והיוצאות המקובצות תחת אותו איש קשר או מספר טלפון. בחרו את ההודעה הרצויה ולחצו על כפתור האישור כדי לפתוח תפריט עם האפשרויות הבאות:

* מענה – פותח אפשרות להזנת מלל. יש להזין את ההודעה וללחוץ על כפתור האישור כדי לשלוח אותה כמענה לשולח.
* העברה – מאפשר העברת הודעה לאיש קשר, מספר הטלפון או כתובת דוא"ל.
* חיוג – חיוג לאיש קשר או למספר טלפון.
* מחיקה – מחיקת ההודעה.
* מחיקת השיחה – מחיקת כל ההודעות הנכנסות והיוצאות השייכות לאיש הקשר או למספר הטלפון.
* שמירה כאיש קשר חדש – שמירה ברשימת אנשי הקשר (אם לא נשמר עדיין).
* הוספה אל איש קשר – ניתן להוסיף מספר טלפון לאיש קשר קיים (אם לא נשמר עדיין).
* שימוש במידע ממלל – מציג את כל מספרי הטלפון המופיעים בתוך ההודעה. כדי לבצע פעולות עם מספר טלפון מסויים, יש ללחוץ על כפתור האישור.

### טיוטות

תפריט "טיוטות" מכיל רשימת הודעות שנשמרו כטיוטות. טיוטה הינה הודעה שכתיבתה עדיין לא הסתיימה והיא עדיין לא נשלחה. יש ללחוץ על כפתור האישור כדי לבחור את הטיוטה הרצויה כדי לסיים את כתיבת ההודעה, לשלוח אותה או לשמור אותה שוב כטיוטה.

### הגדרת הודעות

תפריט זה פותח אפשרויות לקבלה או אי קבלה של התראה על כך שהודעה נמסרה והפעלה וכיבוי שליחת הודעות המכילות סימנים דיאקריטיים.

## אנשי קשר

תפריט אנשי הקשר מאפשר עיון ברשימה, הוספת אנשי קשר חדשים, עריכת פרטי הקיימים, הקצאת חיוג מהיר לאיש קשר, ייבוא וגיבוי אנשי קשר.

### רשימת אנשי הקשר

רשימת אנשי הקשר מכילה את רשימת כל אנשי הקשר המאוחסנים בזיכרון הפנימי של הטלפון ובכרטיס הסים. בעת עיון ברשימה, ניתן לדלג לכל אנשי הקשר המתחילים באות מסויימת על-ידי הקשת האות בלוח המקשים. לבחירת איש קשר, יש ללחוץ על כפתור האישור וייפתח תפריט עם האפשרויות הבאות:

* חיוג – מתקשר לאיש הקשר.
* שליחת הודעה – פותח תיבת מלל. לאחר הזנת המלל, יש ללחוץ על כפתור האישור כדי לשלוח את ההודעה לנמען.
* שליחת דוא"ל – פותח טופס דוא"ל חדש בו מוזנת בשדה "נמען", כתובת הדוא"ל של איש הקשר (זמין רק אם כתובת הדוא"ל הוזנה מראש).
* עריכת איש קשר – פותח טופס עם שדות להזנת מלל, בהם ניתן לערוך את פרטי איש הקשר.
* הקצאת צלצול – רשימת מנגינות הניתנות להקצאה כצלצול. לבחירת מנגינה והקצאתה כצלצול עבור איש קשר, יש לעמוד עליה וללחוץ על כפתור האישור. מנגינה זו תושמע בעת קבלת שיחה נכנסת מאיש קשר זה.
* שליחת איש קשר ככרטיס ביקור – פותח תפריט בו ניתן לבחור איש קשר או מספר טלפון שאליו יישלח כרטיס הביקור.
* מחיקת איש קשר – מוחק את איש הקשר מהרשימה.

### אנשי קשר בכרטיס הסים

אנשי קשר השמורים על גבי כרטיס הסים מוצגים ברשימת אנשי הקשר. אם תמחקו איש קשר מתוך הרשימה, הוא יימחק גם מכרטיס הסים. כשעורכים איש קשר השמור בכרטיס הסים, הוא יישמר כאיש קשר חדש בטלפון ואיש הקשר המקורי יוסר מכרטיס הסים.

### הוספת איש קשר חדש

ניתן להוסיף איש קשר חדש לרשימת אנשי הקשר דרך התפריט "הוספת איש קשר חדש". ניתן לאחסן את המידע הבא לגבי איש הקשר: שם פרטי, שם משפחה, מספר טלפון נייד, מספר טלפון בבית, מספר טלפון בעבודה, מספר טלפון אחר, כתובת דוא"ל וכתובת דואר למכתבים. ניתן לשמור את איש הקשר על-ידי בחירה ב"שמירת איש קשר".

### חיוג בהקשה בודדת

חיוג בהקשה בודדת מאפשר להגדיר חיוג מהיר על-ידי הקצאת כל אחד מהמספרים שבלוח המקשים לעד 10 אנשי קשר שתבחרו. לבחירת המספר הרצוי, בין אפס לתשע (0-9), יש ללחוץ על כפתור האישור. להסרת חיוג מהיר מאיש קשר, יש לבחור את המספר שהוקצה. בתפריט זה, ניתן בנוסף גם לשייך איש קשר עבור כפתור החירום (SOS).

מתוך המסך הראשי, ניתן ללחוץ לחיצה ארוכה על המספר בלוח המקשים המוקצה לאיש קשר מסויים, כדי לחייג אליו בחיוג מהיר.

### ייבוא אנשי קשר

כדי לייבא אנשי קשר מקובץ שלכם לתוך רשימת אנשי הקשר בטלפון, יש לבחור בתפריט "ייבוא אנשי קשר מקובץ".

* כדי לייבא את אנשי הקשר, יש להעתיק קובץ contacts.vcf אל התיקייה הראשית של כרטיס הזיכרון SD שלכם, אם אתם משתמשים בכרטיס זיכרון, או אל התיקייה הראשית של האחסון הפנימי של הטלפון. אם הקובץ contacts.vcf קיים בשתי תיקיות האחסון, אזי המכשיר ישתמש בקובץ הממוקם בכרטיס הזיכרון שלכם.
* אם הקובץ contacts.vcf נמצא בכרטיס הזיכרון SD שלכם וגם באחסון הפנימי של הטלפון, ייעשה שימוש בקובץ שבכרטיס הזיכרון SD .
* אנשי קשר בקובץ contacts.vcf הזהים לאנשי הקשר שכבר שמורים ברשימת אנשי הקשר, ידולגו במהלך הייבוא.
* לאחר שיסתיים ייבוא אנשי הקשר, שם הקובץ contacts.vcf ישונה

ל- contacts-imported.vcf.

### גיבוי אנשי קשר

תפריט "גיבוי אנשי קשר לקובץ" מריץ גיבוי של אנשי הקשר לקובץ contacts.vcf.

* אם קיים כרטיס זיכרון SD בתוך מכשיר הטלפון, הקובץ contacts.vcf ייווצר בתיקייה הראשית של כרטיס הזיכרון SD.
* אם לא קיים כרטיס זיכרון SD בתוך המכשיר, הקובץ ייווצר בתיקייה הראשית של האחסון הפנימי של המכשיר.

### הגדרות אנשי קשר

תפריט "הגדרות אנשי קשר" מכיל את האפשרויות הבאות:

* מיון אנשי קשר – משנה את סדר אנשי הקשר. רשימת אנשי הקשר יכולה להופיע בסדר אלפביתי לפי שמות פרטיים או לפי שמות משפחה.
* סדר התצוגה – משנה את סדר ההקראה של רשימת אנשי הקשר. ניתן להגדיר שהשם הפרטי או שם המשפחה יוקרא קודם.
* נראות של אנשי קשר בכרטיס סים – מאפשר להסתיר או להציג אנשי קשר המאוחסנים בכרטיסי סים ברשימת אנשי הקשר בטלפון.
* מחיקת כל אנשי הקשר.

## יישומים

<!-- {stub=more\_apps} -->

### קטלוג יישומי BlindShell

קטלוג היישומים בטלפון BlindShell מאפשר הורדה והתקנה של יישומים חדשים לטלפון, ניהול יישומים מותקנים ובדיקה עבור עדכונים שלהם. היישומים מוצגים כחבילות, כאשר חבילה יכולה להכיל ערכה של מספר יישומים מותאמים או רק יישום בודד.

#### **עיון בקטלוג המקוון**

* כדי לעיין בקטלוג החבילות המקוון, יש ללחוץ על "עיון בקטלוג" מתוך התפריט.
* ניתן לעיין בקטלוג בעזרת סינון על-פי "חבילות מומלצות", "חיפוש" (על פי שמות), "נוספו לאחרונה", "כל החבילות".
* בתפריט "כל הקטגוריות", ניתן לעיין בכל החבילות ללא קשר לקטגוריה מסויימת או לחילופין ניתן לבחור בקטגוריה.
* להורדה והתקנה של חבילה מסויימת, יש לבחור את החבילה ולאחר מכן לבחור ב"התקנת החבילה".
* לקבלת מידע נוסף אודות החבילה, יש לבחור את החבילה הרצויה ולאחר מכן לבחור ב"מידע אודות החבילה". כאן ניתן למצא תיאור אודות החבילה, גירסה, שם הקטגוריה המשוייכת לחבילה ורשימת יישומים נוספים, אם יש, הכלולים באותה חבילה.
* לאחר שהחבילה הורדה והותקנה, ניתן יהיה למצא אותה בתוך הקטגוריה המשוייכת לה בתפריט "יישומים" של הטלפון.

שימו לב: כדי להשתמש באפשרות זו יש צורך בחיבור לאינטרנט.

#### **ניהול חבילות מותקנות**

* לעיון וניהול חבילות המותקנות בטלפון, יש לבחור ב"חבילות מותקנות" מתוך התפריט.
* להרצת היישום, קבלת מידע אודות החבילה, כניסה לאפשרויות מתקדמות והסרת החבילה, יש לבחור תחילה את החבילה הרצויה.
* באפשרויות המתקדמות של החבילה, ניתן למחוק נתונים זמניים או למחוק נתוני יישום.

שימו לב: יישומים המתוקנים מראש בטלפון אינם ניתנים להסרה, אך אפשר להשבית אותם דרך האפשרויות המתקדמות של החבילה. כאשר החבילה מושבתת, היא לא תופיע בתפריט היישומים.

#### **עדכון חבילות**

* לעדכונים זמינים עבור החבילות או לקבלת רשימה של החבילות שעודכנו לאחרונה, יש לבחור ב"עדכון" מתוך התפריט.
* החבילות מעודכנות אוטומטית כברירת מחדל. ניתן לשנות זאת בהגדרות הקטלוג.

#### **הגדרות קטלוג**

ב"הגדרות קטלוג" ניתן לשנות את אופן הפעולה של העדכונים האוטומטיים וההתראות אודות קטלוג היישומים.

## הגדרות

### צלילים

#### **פרופילים**

בתפריט "פרופילים" ניתן לקבוע פרופיל צלילים עבור שיחות נכנסות, הודעות והתראות אחרות. לגישה מהירה להגדרות אלו, יש ללחוץ לחיצה ארוכה על כפתור הסולמית.

אילו הפרופילים:

* צלצול ורטט.
* רטט בלבד.
* צלצול ללא רטט.
* שקט ללא רטט.
* מצב טיסה – משהה טכנולוגיות העברת אותות רדיו (בלוטות, טלפוניה, WIFI).

#### **עוצמה**

בתפריט "עוצמה" ניתן להגדיר את רמת הצלצול עבור שיחות נכנסות, התראות, שעון מעורר וצלילי משוב של הטלפון.

#### **מנגינות**

בתפריט "מנגינות" ניתן לקבוע צליל צלצול עבור שיחות נכנסות, צליל התראה וצליל שעון מעורר. להגדרת צלצול בהתאמה אישית, יש להעתיק את הקובץ שבחרת אל תוך האחסון הפנימי של הטלפון. עבור הגדרה של צליל (רינגטון), יש להעתיק את קובץ הצלצול, עבור הגדרה של הודעות, יש להעתיק את קובץ ההודעות ועבור הגדרה של שעון מעורר, יש להעתיק את קובץ השעון המעורר.

#### **פלט קולי**

בתפריט "פלט קולי" ניתן להגדיר את תכונות פלט הקול בטלפון. את התכונות הבאות ניתן לשנות או להגדיר:

* קצב דיבור.
* סוג הקול.
* הקראת תאריך ושעה – כאשר מוגדרים, התאריך והשעה יוכרזו בכל פעם שהטלפון משתחרר מהנעילה.
* הכרזת שם המתקשר בשיחה נכנסת – כאשר מופעלת אפשרות זו, שם המתקשר יוכרז אוטומטית. לחילופין, לחיצה על כפתור הפעולה בדופן הימני של הטלפון תכריז את שם המתקשר.
* הכרזה על נעילת המקלדת – בלחיצה על כפתור "אחורה" הטלפון מכריז שיש ללחוץ על כפתור הכוכבית כדי לשחרר את המקלדת.
* ציון מיקום בתפריטים – כאשר מוגדר, הפלט הקולי מוסיף מידע אודות המיקום הנוכחי בתוך התפריט ומספור הפריטים בתוך תפריט (לדוגמא, "שתיים מתוך חמש").

#### **משוב**

בתפריט "משוב" ניתן להגדיר חיווי נוסף למשוב הקולי של צלילים ורטט. משוב זה מהווה תוספת לפלט הקולי בזמן תפעול הטלפון.

#### **תזכורת על התראה**

בתפריט "תזכורת על התראה" ניתן להגדיר תזכורות עבור התראות שלא נקראו. על כל התראה שלא נקראה, הטלפון משמיע צפצוף עדין שחוזר כל חמש דקות. כאשר האירוע החדש נקרא, הצפצוף המחזורי מופסק.

#### **רמקול אוטומטי**

בתפריט "רמקול אוטומטי" ניתן להפעיל או לכבות את הרמקול האוטומטי בזמן שיחת טלפון. כאשר פעיל והטלפון מורחק מהאוזן בזמן שיחה, הפלט הקולי אוטומטית עובר לרמקול.

### מקלדת

#### **נעילת לוח המקשים**

בתפריט "נעילת המקלדת" ניתן להגדיר את אופן הנעילה, אשר תפקידה למנוע הקלדה לא מכוונת על מקשי הטלפון. להלן האפשרויות:

* נעילת מקלדת ידנית - לחיצה ארוכה על כפתור הכוכבית נועל נעילה ידנית. לשחרור הנעילה, יש ללחוץ שוב לחיצה ארוכה על כפתור הכוכבית.
* נעילת מקלדת ידנית או אוטומטית – המקלדת ננעלת אוטומטית לאחר שהמסך מחשיך או לנעילה ידנית, יש ללחוץ לחיצה ארוכה על כפתור הכוכבית.
* ללא נעילת מקלדת – הנעילה לא פעילה.

טיפ: להקראה חוזרת של השעה הנוכחית כאשר המקלדת נעולה, יש ללחוץ על כפתור האישור. המקלדת תישאר נעולה.

#### **קריאה בעת מחיקת תווים**

בתפריט "קריאה בעת מחיקת תווים" ניתן להגדיר מה יוכרז כאשר מוחקים תווים בעת הזנת המלל. אלו האפשרויות:

* קריאת התו שלפני זה שנמחק.
* קריאת התו שנמחק.

#### **חזרה בעת הקלדת אותיות**

בתפריט "חזרה בעת הקלדת אותיות" ניתן להגדיר את החזרה בזמן הזנת המלל. אלו האפשרויות:

* חזרה על המילה לאחר הקשה על רווח.
* חזרה על כל המלל בעת הקשה על רווח.
* ללא חזרה.

#### **חיווי על אותיות רישיות**

בתפריט "חיווי על אותיות רישיות" ניתן להגדיר כיצד אותיות רישיות יוכרזו בזמן הזנת מלל. אלו האפשרויות:

* חיווי בדיבור – מכריז על אות גדולה בזמן הקלדת אותיות רישיות.
* חיווי באמצעות גובה צליל גבוה יותר – משנה את גובה הטון של הפלט הקולי בזמן הקלדת אותיות רישיות.
* ללא חיווי – הכרזת אותיות רישיות אינה מופעלת.

### תצוגה

#### **הגדרת בהירות**

בתפריט "הגדרת בהירות" ניתן לשנות את בהירות המסך. ככל שהבהירות גבוהה יותר כך חיי הסוללה מתקצרים.

#### **זמן להחשכת מסך**

בתפריט "זמן להחשכת מסך" ניתן להגדיר זמן חוסר פעילות, שלאחריו הטלפון ייכנס למצב שינה כדי לשמר את הסוללה. כדי להעיר את הטלפון ממצב שינה, יש ללחוץ על מקש כלשהו. כאשר נעילת המקלדת האוטומטית במצב פעיל, גם לוח המקשים של הטלפון יהיה נעול. במקרה זה, יש ללחוץ לחיצה ארוכה על כפתור הכוכבית כדי לשחרר את לוח המקשים ממצב נעילה.

#### **ערכת צבעים**

בתפריט "ערכת צבעים" ניתן לבחור גווני צבע שונים לתצוגת המסך. הצבע הראשון הוא צבע המלל והצבע השני הוא של הרקע. אלו האפשרויות:

* לבן על שחור.
* שחור על לבן.
* לבן על כחול.
* שחור על צהוב.

#### **סגנון התפריט הראשי**

ב"סגנון התפריט הראשי" ניתן לשנות את העיצוב הגרפי של התפריטים השונים. אלו האפשרויות:

* סמלים ומלל.
* מלל בלבד.
* סמלים בלבד.

#### **גודל המלל**

בתפריט "גודל המלל" ניתן לשנות את גודל הגופן בתפריטים השונים. אלו האפשרויות:

* גודל מלל רגיל.
* גודל מלל גדול מאוד – אפשרות זו יכולה לשבור את גלישת השורות ומילה בודדת עשויה להתפרש על מספר שורות.

### רשתות

#### **אינטרנט אלחוטי (WiFi)**

בתפריט "אינטרנט אלחוטי" ניתן להתחבר לרשת אלחוטית (WiFi).

* להפעלת חיבור אלחוטי, יש לבחור ב"הפעלת אינטרנט אלחוטי".
* כדי להתחבר לרשת אלחוטית, יש לבחור את הרשת האלחוטית מתוך הרשימה ואחר-כך לבחור ב"חיבור לרשת". אם הרשת האלחוטית מוגנת על-ידי סיסמה, יש להזין אותה.
* כדי להתחבר לרשת אלחוטית באמצעות לחצן WPS, יש לבחור את הרשת האלחוטית מתוך הרשימה ואחר-כך לבחור ב"חיבור עם לחצן WPS". לאחר-מכן יש ללחוץ על לחצן ה-WPS בנתב.
* כדי להתחבר לרשת אלחוטית מוסתרת, יש לבחור ב"חיבור לרשת מוסתרת" בתפריט ולאחר-מכן להזין את שם הרשת (SSID) ואת הסיסמה.

##### **אינטרנט אלחוטי (WIFI) בעזרת קובץ טקסט**

ניתן להקים חיבור אלחוטי בעזרת קובץ טקסט השמור באחסון הפנימי של הטלפון.

* יש להעתיק קובץ טקסט בשם wifi.txt אל התיקייה הראשית של האחסון הפנימי של הטלפון.
* יש להזין את שם הרשת האלחוטית בשורה הראשונה של הקובץ.
* יש להזין את סיסמת הרשת בשורה השנייה של הקובץ.
* הסיסמה בקובץ תשמש אוטומטית לחיבור לרשת שנבחרה.

#### **Bluetooth**

בתפריט "Bluetooth" ניתן להתחבר ולנהל התקני Bluetooth.

##### **כיצד לצמד מכשיר חדש**

* יש לאפשר את מצב הצימוד במכשיר שלכם. חלק מהמכשירים נמצאים במצב צימוד כברירת מחדל כשהם מופעלים ומחוץ לאיזור קליטה. במכשירים אחרים קיים מקש או צירוף מקשים מיוחד המפעיל את מצב הצימוד. דבר זה משתנה ממכשיר למכשיר וניתן למצוא את ההסבר לכך במדריך למשתמש של המכשיר.
* יש להפעיל את ה-Bluetooth ולבחור באפשרות "סריקה עבור התקנים". הסריקה תימשך עד חצי דקה, ולאחריה תוצג רשימה של התקנים קרובים.
* לצימוד המכשיר, יש לבחור אותו מתוך הרשימה. התהליך יימשך מספר שניות.
* חלק מהמכשירים עשויים לדרוש קוד אימות. במקרה כזה, יש להזין את הקוד הניתן על-ידי מכשיר ה-BlindShell בהתקן ה-Bluetooth החיצוני.
* לביטול הצימוד, יש לבחור בהתקן מתוך רשימת "התקנים מוצמדים" ואחר כך לבחור ב"ביטול צימוד".

##### **חיבור וניתוק התקן**

התקן חדש שצומד אמור בדרך כלל להתחבר באופן אוטומטי. כדי לחבר או לנתק התקן באופן ידני, יש לבחור את ההתקן מתוך רשימת "התקנים מוצמדים" ולאחר מכן לבחור ב"חיבור" או "ניתוק".

##### **הערה חשובה:**

* לפני שניתן יהיה לחבר התקן מוצמד, יש צורך בדרך כלל בהדלקתו על ידי מתג שממוקם על גבי ההתקן. חלק מן ההתקנים נכבים באופן אוטומטי לאחר זמן מסויים של חוסר פעילות.
* מספר התקני ה-Bluetooth בשוק הוא עצום. חברת BlindShell אינה יכולה להבטיח תאימות עם כל אחד מן ההתקנים. ייתכן שהמוכר ממנו נקנה מכשיר ה-BlindShell, יוכל לייעץ או להציע לך התקן שנבדק.
* כתוצאה מהפרעות אפשריות של גלי רדיו וכתוצאה מפרוטוקול Bluetooth, אי אפשר לדעת בוודאות שההתקן יזוהה בתהליך הסריקה. אם ההתקן אינו ברשימה או שתהליך הצימוד נכשל, השאירו אותו במצב צימוד וחיזרו שוב על התהליך. אם הבעיה אינה נפתרת, יש לוודא שאין בסביבה גורמי הפרעה חזקים, כגון התקן Bluetooth נוסף, נתב אלחוטי, או מכשיר אחר המשדר גלי רדיו.

#### **בדיקת חיבור לאינטרנט**

בתפריט "בדיקת חיבור", ניתן להריץ בדיקת חיבור לאינטרנט. בתוצאה יוצג מידע אודות איכות החיבור האינטרנטי וזמינות שרת ה-BlindShell.

#### **נתונים ניידים**

בתפריט "נתונים ניידים" ניתן להפעיל ולכבות את הנתונים הניידים.

שימו לב: תפריט זה יהיה זמין רק כאשר כרטיס סים מותקן בתוך מכשיר הטלפון.

#### **קוד PIN**

בתפריט "קוד PIN" ניתן להפעיל, לכבות ולשנות את קוד ה-PIN. כאשר פעיל, יש צורך בהזנת קוד ה-PIN בעת הדלקת הטלפון.

הערה חשובה: אם תזינו את קוד ה-PIN באופן שגוי שלוש פעמים ברציפות, כרטיס הסים שלכם ייחסם זמנית וקוד ה-PUK יידרש. אם תזינו את קוד ה-PUK באופן שגוי עשר פעמים ברציפות, כרטיס הסים ייחסם לצמיתות.

שימו לב: תפריט זה יהיה זמין רק כאשר כרטיס סים מותקן בתוך מכשיר הטלפון.

#### **כרטיסי סים**

בתפריט "כרטיסי סים" ניתן לנהל את כרטיסי הסים המועדפים עבור שיחות יוצאות, הודעות יוצאות או העברת נתונים.

שימו לב: אפשרות זו תהיה זמינה רק במקרה שיהיו שני כרטיסי סים בשימוש בתוך הטלפון.

### יישומים מועדפים

אפשרות זו מאפשרת לנהל את רשימת היישומים המועדפים, אליה ניתן לגשת בעזרת לחיצה על כפתור הפעולה בדופן הימני של הטלפון. להוספת יישום למועדפים, יש לבחור ב"הוספת יישום מועדף" מתוך התפריט. להסרת יישום או שינוי מיקומו ברשימה, יש לבחור את היישום הרצוי בעזרת לחיצה על כפתור האישור.

### תאריך, שעה ואיזור זמן

תפריט זה מאפשר הפעלה וביטול תאריך ושעה אוטומטיים, שינוי תבנית זמן ושינוי איזור זמן.

* כדי להפעיל תאריך ושעה אוטומטיים, יש לבחור בתפריט "תאריך ושעה". כאשר פעיל, ניתן לקבוע אותם באופן אוטומטי מהרשת. כרטיס הסים חייב להיות בשימוש בטלפון.
* לקביעת התאריך והשעה באופן ידני, יש לכבות תחילה את התאריך והשעה האוטומטיים.

### שפה

תפריט השפה מאפשר לשנות את שפת ברירת המחדל של טלפון.

### עדכון הBlindShell-

בתפריט "עדכון מערכת" ניתן לעדכן את תוכנת הטלפון בתכונות חדשות, שיפור תכונות קיימות ותיקון תקלות. כשיש עדכון חדש תתקבל התראה על כך.

ניתן לבדוק אם יש עדכונים חדשים זמינים באופן ידני על-ידי בחירה בתפריט "בדיקת עדכונים". אם יש עדכון זמין, יש לבחור ב"הורדת עדכון" ולאחריו "התקנת עדכון". לביצוע ההורדה וההתקנה יש להיות מחוברים לרשת אלחוטית (WiFi).

הודעה חשובה:

* תהליך העדכון יימשך מספר דקות ובמהלכו תדווחו על קצב ההתקדמות שלו. במהלך העדכון, הטלפון ידבר בקול רובוטי.
* אין לכבות את הטלפון או לבצע פעולות אחרות עם המכשיר במהלך תהליך העדכון. פעולות אלו עלולות לגרום נזק לתוכנת המכשיר ועקב כך יהיה צורך לשלוח את הטלפון לתיקון.

### אודות הטלפון

בתפריט "אודות הטלפון" ניתן למצא מידע טכני אודות הטלפון, כמו למשל גירסת התוכנה וגודל אחסון פנימי. כמו-כן, מאפשר גישה לתפריט השירות, בו יש אפשרות גיבוי ואיפוס להגדרות יצרן.

#### **תפריט שירות – Service menu**

בתפריט השירות קיימת תכונה המפשטת מספר פעולות שירות. עבור תפריט זה, על הטלפון לאתחל את עצמו מחדש במצב ייחודי, מחוץ למערכת ההפעלה הרגילה. תפריט השירות אינו חלק ממערכת ה-BlindShell, וקבלת שיחות ופעולות סטנדרטיות אחרות אינן זמינות. ליציאה מתפריט זה, יש לבחור ב"Restart phone" מתוך התפריט.

##### **גיבוי נתונים – Backup data**

פעולת גיבוי נתונים תיצור קובץ המכיל את הנתונים הפנימיים של המשתמש. פעולה זו אינה שומרת נתונים המאוחסנים על כרטיסי זיכרון SD, אם מותקנים בטלפון.

* כדי לגבות את הנתונים, יש להכניס לטלפון כרטיס זיכרון SD או USB-C flash drive. אם שניהם בתוך הטלפון, קובץ הגיבוי יישמר בתוך כרטיס הזיכרון SD.
* יש לבחור בתפריט "Backup data".
* יש לבחור בסוג הגיבוי. אלו האפשרויות: גיבוי מלא ישמור את העדפות המשתמש של יישומים והגדרות הטלפון, בכלל זה גם מדיה השמורה בתוך האחסון הפנימי של הטלפון. גיבוי מלא ללא מדיה פועל באותו האופן, רק ללא המדיה השמורה באחסון הפנימי של הטלפון.
* קובץ הגיבוי שנוצר יופיע עם חותם זמן וסיומת שם הקובץ ".backup".

##### **שיחזור נתונים – Restore data**

פעולת שיחזור הנתונים מאפשרת לשחזר את נתוני המשתמש מתוך קובץ גיבוי שנוצר קודם לכן בעזרת גיבוי נתונים. קובץ השיחזור חייב להיות מאוחסן על גבי כרטיס זיכרון SD או USB-C flash drive המותקן בתוך הטלפון.

הערה חשובה: הנתונים שלכם יידרסו בעת פעולת השיחזור.

##### **איפוס להגדרות יצרן – Factory reset**

בעת פעולת איפוס להגדרות יצרן, כל נתוני המשתמש יימחקו ומכשיר הטלפון יחזור להגדרות המקוריות שלו.

## מדריך למשתמש

תפריט "המדריך למשתמש" מכיל מסמך זה, מחולק לפרקים.

## כיבוי הטלפון

בחירה באפשרות זו ובאישור שאחריה תגרום לכיבוי הטלפון.

## התראות שלא נקראו ומידע אודות מצב הטלפון

למידע אודות מצב הטלפון, יש ללחוץ על כפתור הפעולה השמאלי. פעולה זו זמינה בכל זמן בעת השימוש בטלפון. הרשימה מכילה את המידע הבא:

* התראות – יש לבחור כדי לקבל את רשימת ההתראות שלא נקראו.
* שעה ותאריך – יש לבחור כדי לפתוח את יישום "לוח שנה".
* מצב רשת אלחוטית – יש לבחור כדי לפתוח את ההגדרות.
* מצב הרשת האלחוטית – יש לבחור הפעלה או כיבוי נתונים ניידים.
* מצב סוללה.
* מצב Bluetooth – יש לבחור כדי לפתוח את ההגדרות.

## יישומים מועדפים

לגישה מהירה ליישומים המועדפים, יש ללחוץ על כפתור הפעולה הממוקם בדופן הימני של הטלפון. תיפתח רשימה של יישומים מותאמת אישית שכבר נוספו למועדפים. להוספת יישום נוסף למועדפים, יש לבחור בתפריט "הוספת יישום מועדף". בהגדרות הטלפון ניתן לעשות שינויים נוספים, כגון סידור מחדש של רשימת המועדפים.

# מפרט טכני

## קישוריות

* GSM (2G): 850/900/1800/1900 MHz
* WCDMA (3G): B1/B/2/B4/B5/B8
* FDD-LTE: (4G): B1/B2/B3/B4/B5/B7/B8/B12/B13/B17/B20/B25/B26/B28/B66/B71
* TDD-LTE (4G): B38/B40/B41
* VoLTE
* Bluetooth: 4.2
* WiFi: 2.4 GHz + 5 GHz (802.11 a/b/g/n/ac
* GNSS: GPS, Galileo, GLONASS, BeiDou
* FM radio receiver
* NFC

## חומרה

* מידות: 135.2 x 54.6 x 16.7 מ"מ
* משקל: 100 גרם (טלפון), 49 גרם (סוללה)
* מסך: 2.83 אינץ' (480 x 640)
* זיכרון (RAM): 2 GB
* איחסון פנימי: 16 GB
* איחסון חיצוני: micro SD memory card up to 128 GB (FAT32)
* מצלמה: 13 MP
* כרטיס סים: Dual micro-SIM
* סוללה: 3000 mAh
* רמקול: 1.5 W
* מיקרופון: Dual microphone, noise reduction
* 3.5 stereo audio jack
* USB Type-C
* כפתורים: SOS, עוצמה, כפתור פעולה בדופן הטלפון
* חיווי לד
* פלאש לד של המצלמה
* פנס לד

## חיישנים

* מגנטומטר - Magnetometer
* ברומטר - Barometer
* מד תאוצה – Accelerometer
* גירוסקופ – Gyroscope
* חיישן קירבה – Proximity sensor

## תעודות

* CE, FCC, IC, ICASA, ACMA, RoHS, HAC, UN38.3, MSDS, IEC 62133
* HAC: M3/T3

# שימוש קבוע ומידע בטיחותי

<!-- {stub=info\_safety} -->

# מידע רגולטורי

<!-- {stub=info\_regulatory} -->

# מידע משפטי

<!-- {stub=info\_legal} -->